
Hvad er dette for 
nogle lys? 

Af Ole Hermingsen 

Jeg er i bil på vej hjem fra arbejde i Holbæk, da jeg ved Tuse ser 
4-6 lysende prikker på himlen i vestlig retning mod Kalundborg. 
De er samlet i en klynge få grader over horisonten, og jeg ser 
dem vel i omkring 30 sekunder. 

Men da jeg fortsætter min kørsel mod vest, kommer der hurtigt 
forhindringer i vejen, så jeg ikke kan se dem. 

Sådan fortæller en 43-årig mand fra Havnsø på Sjælland til ufo-mail om sin 
observation den 7. november 2006 ved 16-tiden og fortsætter: 

„Jeg tænker, at de måske kommer til syne igen, hvis jeg kører tættere på, 
men jeg ser dem ikke mere. 

Jeg kører i tæt trafik og håber, at der er flere, der har set det samme. 
Jeg kan udelukke fly, stjerner osv... har aldrig set noget sådant før. 
Det kan måske være komet-rester, der brænder op i atmosfæren... håber at 
der er flere der har set det." 

Observatøren indrapporterer straks sin observation af de lysende prikker via 
observationsskemaet på www.ufo.dk. 

Efterfølgende har vi fra en 37-årig kvinde fra Asnæs modtaget fotografier samt 
denne beretning fra den 7. november 2006: 

„Da vi skal til at spise til aften, konstaterer min mand, at der er lys udenfor 
vinduet. I første omgang tror han, det er en genspejling fra noget i køkkenet. 
Men der hænger 5 lysende objekter på himlen. Vi ser dem i ca. 3 min. Herefter 
forsvinder de, Uge så hurtigt, som når man slukker på en kontakt. 
Umiddelbart efter dukker der 3 objekter op, de er fremme i ca. 4 min. og 
bevæger sig mod øst, og jeg får taget flere gode billeder af det. 
De forsvinder også pludseligt, hvorefter der går et par minutter. Så dukker der 
igen 3 objekter op på himlen, de forsvinder kort efter igen, og der kommer 
ikke flere." 

Observationen finder efter dataene i de fremsendte fotos sted omkring kl. 
18.50 og varer omkring 15 min. Lysene angives som kommet til syne i 
nordvest og forsvundet i sydvest i 20 graders højde over horisonten. 

Fra familien i Asnæs har SUFOIs Fotoafdeling modtaget i alt 9 fotos, som nu er 
til undersøgelse hos vore fotokonsulenter. 



















Ovenfor ses 2 af de modtagne fotografier af, hvad familien i Asnæs observerede lavt 
på himlen den 7. november. De forstørrede udsnit af fotografierne er yderligere 
justeret i lysstyrke, kontrast m.v. for at tydeliggøre lyspletterne. 

Så du noget? 

Også rent geografisk kunne noget tyde på en vis sammenhæng mellem de to 
observationer, hvoraf den ene understøttes af fotografierne med lysene på 
himlen. Mellem de to observationssteder er der kun 10-15 km i luftlinie. 

Men har andre set det samme, og hvad var det egentlig, der blev observeret 
og fotograferet i Nordvestsjælland den 7. november?? 

Kommentarer fra læserne er meget velkomne til UFO-Mails redaktion 

i Skandinavisk UFO Information - SUFOI's mail-boks 




Ufo-nedstyrtning i 
Sibirien afvises 

Af Ole Henningsen 

Nyhedsgrupper og blogs på Internettet har i den seneste uges tid 
været fyldt med kommentarer til en påstået ufo-nedstyrtning, 
der skulle have fundet sted den 1. december i Krasnoyarsk- 
regionen i Sibirien. Beretningen om nedstyrtningen afvises nu 
bl.a. af ufo-forfatter. 

Nyhedsbureauet Interfax udsendte den 1. december 2006 en meddelelse, 
hvoraf det fremgik, at et uidentificeret flyvende objekt var meldt nedstyrtet 
mellem byerne Yeniseisk og Lesosibirsk i Krasnoyarsk-regionen. Meddelelsen 
blev videresendt af mange elektroniske medier via Internettet. 





Det var i nærheden af KrasnoyarsK, den påståede 
nedstyrtning skulle have fundet sted. 


Lokale beboere 

fortalte, at de 
observerede 
nedstyrtningen ved 
10-tiden lokal tid og 
tilføjede, at de også 
så spor efter ild i 
skovområdet i 

taigaen, oplyste 

områdets 
hovedkontor for 
interne anliggender til 
Interfax. 

Kontoret oplyste 
endvidere, at en 
undersøgelsesgruppe 
var blevet sendt til 
stedet, hvor 


nedstyrtningen skulle have fundet sted. 

Det sibiriske hovedkontor for Det russiske Ministerium for Krisesituationer 
meddelte samtidig nyhedsbureauet Interfax, at de dog ikke kunne bekræfte 
nedstyrtningen. 

Interfax sluttede sin oprindelige meddelelse med oplysningen om, at en Mil Mi- 
8 helikopter overfløj det påståede nedstyrtningsområde og ikke havde kunnet 
konstatere nogen 
form for spor efter ild 
eller rester efter en 
nedstyrtning. 

Visse af 

nyhedsmeddelelsern 
e var ledsaget af 
dramatiske billeder 
som ovenstående, 
der tydeligvis er 
fabrikeret, og derfor 
heller ikke havde 
noget med den 
aktuelle sag at gøre. 

Efterfølgende har de 
officielle myndigheder 
i området meddelt, at 
rapporterne om 

nedstyrtningen var 
blevet undersøgt, og 
at den øjensynlig ikke 

havde noget på sig. Talsmanden for Det sibiriske hovedkontor for Det russiske 
Ministerium for Krisesituationer, Sergey Andriyanko, betonede overfor pressen 
helt officielt, „at sagen var falsk alarm". 



En helikopter af denne type afsøgte det formodede 
nedstyrtningsområde. 



Det er bl.a. forfatteren Paul Stonehill, der nu fremkommer med oplysningerne 
om, at nedstyrtningshistorien er svindel og citeres i bl.a. polske NOL - THE 
EASTERN EUROPEAN UFO JOURNAL, der kan ses på adressen: http://nol- 
polishufojournal.blogspot.com/2006/12/russia-false-siberian-ufo-crash.html 
Paul Stonehill nævner i sin kommentar til sagen, at der intet blev fundet i 
taigaen, og at det var opfattelsen hos de russiske myndigheder, at hele 
historien var en joke. 

Man havde en helikopter flyvende omkring i området i en time uden at finde 
noget. Myndighederne eftersøger derfor nu den person, der oprindeligt ringede 
til dem og rapporterede om nedstyrtningen. 

Paul Stonehill, der almindeligvis anses for at have rimelig god indsigt i russiske 
ufo-forhold, er medforfatter til bogen »Mysterious Sky: Soviet UFO 
Phenomenon«, der udkom i 2006 og forfatter til bogen »The Soviet UFO Files« 
fra 1998. 



Planetmøde på 
morgenhimlen 

I denne tid står planeterne Merkur, Mars og Jupiter tæt sammen 
på morgenhimlen. 

Der er et smukt syn for alle morgenfriske danskere. I denne tid står planeterne 
Merkur, Mars og Jupiter nemlig tæt sammen på morgenhimlen, fortæller 
astrofysikeren Michael J. D. Linden-Vørnle fra Tycho Brahe Planetarium. 

Hvis vejret tillader, vil de tre planeter kunne ses på den sydøstlige himmel i 
timerne før solopgang. Det bedste tidspunkt til at få et glimt af planetmødet er 
omkring kl. 07:30 dansk tid. 

De seneste morgener har de tre planeter nemlig stå meget tæt sammen på 
himlen. Planeterne kan ses med det blotte øje, men en almindelig håndkikkert 
kan gøre det lettere at fange planeterne meget lavt over horisonten i sydøst. 




Merkur, Jupiter og Mars på morgenhimlen i sydøstlig retning 
d. 11. december omkring kl. 07:30 dansk tid. 

Grafik: Tycho Brahe Planetarium med Starry Night 


Vidt adskilt 

Selvom planeterne ser ud til at stå meget tæt sammen, så er de alligevel 
adskilt med flere hundrede mio. km i rummet. Her fra Jorden ses de blot i 
samme retning. 

Om morgenen d. 11. december er der 195 mio. km mellem Jorden og Merkur, 
369 mio. km mellem Jorden og Mars mens Jupiter ligger hele 945 mio. km 
væk. 

Mere om den aktuelle himmel kan ses på adressen: 

http://www.tycho.dk/article/view/320/ 



Christer 
Fuglesang 
i rummet 

Af Ole Henningsen 

Den svenske ESA-astronaut, der 
blev medlem af det europæiske 
astronautkorps i 1992, har nu 
fået sin debut i rummet med 
opsendelsen af den amerikanske 
rumfærge til den internationale 
rumstation ISS - men uden 
rensdyrsteg. 

Svenskeren Christer Fuglesang er ikke 
blot astronaut, men også forsker. 

Nærmere bestemt er han 
partikelfysiker. 

Selvom hovedparten af hans mission på 
den internationale rumstation ISS 
handler om udbygning af rumstationen, 
forskning, fortæller den europæiske rumfarts organisation ESA. 

Fuglesang, hvis far har norsk oprindelse, begyndte sin karriere ved Kungliga 
Tekniska Hogskolen (KTH) i Stockholm. Efter sin kandidatgrad, i 1981, indledte 
han et ph.d.-projekt inden for partikelfysik ved Stockholms Universitet. 
Undervejs gennemførte han flere ophold ved det europæiske center for 
kernefysik, CERN, i Geneve i Svejts. Seks år senere, i 1987, opnåede han 
ph.d.-graden, og i 1991 blev han ansat som lektor. 

Selvom astronauternes træning tager det meste af tiden, stræber han efter at 
holde sine videnskabelige kvalifikationer ved lige. En af grundene er ønsket om 
at holde fast i forbindelsen til sine forskerkolleger, men han fortæller også, at 
han savner den kreative måde at tænke på, som knytter sig til forskningen - 
hvor astronauternes træning mere handler om at finpudse bestemte indøvede 
rutiner. 



Mange astronauter har en baggrund 
som piloter eller ingeniører. Christer 
Fuglesang er en af de relativt få 
forskere. 

Foto: NASA 

vil han også få tid til at udføre reel 


Lysglimt i øjet eller i hjernen? 

Et af de projekter, som Christer Fuglesang arbejder med, ALTEA, handler om 
effekterne i hjernen af kosmisk stråling. 

Mange astronauter har gennem tiden fortalt, at de har set lysglimt, selvom 
deres øjne har været lukkede. Som regel er der et par minutter eller lidt 
længere mellem hvert lysglimt. 

Forskerne har længe vidst, at årsagen til lysglimtene er kosmisk stråling. 
Alligevel står mange spørgsmål tilbage. Man ved ikke, hvilke partikler, som 
udløser glimtene, eller hvordan de er blevet skabt. 


„Vi ved ikke, om glimtene kommer fra øjnene, og altså skyldes processer i 
øjet > eller om de opstår i de visuelle centre i hjernen. Forhåbentligt vil ALTEA 
hjælpe os med at finde svaret", siger Mark Pearce, en af Fuglesangs 
forskerkolleger og lektor ved KTH. 

„Betyder hvert glimt, at der dør en celle i øjet? Eller er glimtene tegn på 
usynlig skade, som partikler med høj energi anretter i andre former for væv, 
for eksempel i hjernen?" 

ALTEA er en form for hjelm, som astronauten tager på. Den indeholder seks 
detektorer, som tilsammen giver en 3D rekonstruktion af, hvordan partikler 
rejser gennem hjernen. Under eksperimenterne bliver der taget et såkaldt EEG 
diagram af astronautens hjerneaktivitet. Desuden er der en knap, som 
astronauten kan trykke på, når han eller hun ser et lysglimt. 

ALTEA har stor betydning i forberedelserne af længerevarende rejser i rummet, 
i første omgang ombord på ISS, og på længere sigt for rejser længere ud i 
rummet. Forhåbentlig kan resultaterne også udnyttes på Jorden - for eksempel 
i forbindelse med strålebehandling af patienter med kræft i hjernen. 
Eksperimentet vil blive filmet til brug for undervisning i gymnasiet. 

Selve ALTEA hjelmen er allerede ombord på rumstationen. Den nuværende 
besætning - der blandt andet tæller den tyske ESA-astronaut Thomas Reiter - 
deltager også i projektet. Det vil også gælde for fremtidige besætninger - hvor 
en af deltagerne bliver Sunita Williams, der fløj op til ISS sammen med 
Christer Fuglesang, men i modsætning til ham skal forblive ombord på 
stationen som en del af den permanente besætning. 

Jo længere tid astronauter tilbringer i rummet, jo vigtigere bliver det at holde 
styr på, hvilke doser af stråling, de bliver udsat for. 

Mesterkokken kræser for astronauterne 

Siden rumfartens første dage har astronauternes mad været den absolut 
mindst spændende del af at udforske rummet, men det problem har man nu 
gjort noget ved. 

Den europæiske rumfarts organisation ESA har ansat den franske mesterkok 
Alain Ducasse til at kreere en festmenu, som astronauterne kan indtage, når 
de skal fejre fødselsdag og andre mærkedage i det ydre rum. 

Folkene bag projektet håber, at festmåltiderne kan hjælpe astronauter med at 
udholde de lange ophold i rumfartøjer. Blandt andet regner man med, at en tur 
til Mars vil tage omkring tre år, og her kan afvekslende måltider være den 
opmuntring, der er nødvendig for at holde strabadserne ud. 




Christer Fuglesang på vej til 
træning. 

Foto: ESA - S. Corvaja 


Ducasse-menuen består af tolv retter, og 
astronauterne får mulighed for at smæske 
sig i både sværdfisk, andeconfit og vagtler i 
madeira-sovs. Til gengæld er det hele af 
praktiske årsager så dåsemad. 

Menuen blev for nylig afprøvet på Den 
Internationale Rumstation, og stationens 
beboere havde kun rosende ord til overs for 
retterne. 

„Det var fantastisk lækkert. Det var en rigtig 
dejlig forkælelse på en søndag aften. 
Måltiderne er virkelig en vigtig pause for os. 
Det er et sted, vi finder glæde , og vi forsøger 
virkelig at bruge god tid på at spise vores 
mad", siger astronauten Thomas Reiter til 
BBC. 

Efter fem måneder på rumstationen trængte 
han til en lille opmuntring. 

Han kunne kun finde én fejl ved menuen - 
der var ingen rødvin til. 

Det amerikanske rumprogram NASA har i 
årevis forsket i, hvordan astronauternes 
måltider blev så lette og næringsholdige som 
muligt, men det er først de seneste år, at 


smagen har været i fokus. 

Fem måneder før de skal af sted, kan astronauterne sammensætte deres 
måltider fra en lang liste. Derefter bliver menuerne analyseret af en diætist, 
der fastslår, om næringsindholdet er godt nok, og senest tre måneder før 
afrejse bliver maden så bestilt hos producenten. 


Ikke rensdyrsteg i julemåneden!! 

Som andre astronauter, kunne den svenske astronaut Christer Fuglesang 
ønske sig et yndlingsmåltid på rumfærden. Det forlyder, at Fuglesang ønskede 
sig rensdyrsteg, men at NASA ikke helt bifaldt tanken. 

Måske især ikke i denne julemåned... 


Hvem er fotografen?? 

SUFOIs Fotoafdeling har modtaget nogle billeder, der 
tilsyneladende er taget den 14. oktober 2006, kl. 20.20. To af 
billederne og udsnit af disse fotos bringes i denne ufo-mail, men 
redaktionen efterlyser fotografen og yderligere oplysninger. 
Optagelserne er sket med et Minolta DiMAGE F300 digitalt 
kamera. 






På det originale foto til venstre anes en lille lysplet lidt neden for 
midten af billedet. 


Til højre ses et udsnit af billedet med ændring af kontrast og 
lysstyrke, der bevirker, at man nu kan se flere 
sammenhængende lys. 



På det dette originale foto til venstre med markeringen 14.10.2006 
ses en lille lysplet lidt tv. for midten af billedet. 

Til højre ses et udsnit af billedet med ændring af kontrast og 
lysstyrke, der bevirker, at man nu kan se flere sammenhængende 
lys. Som det ses har disse et ændret udseende i forhold til det første 
billedes udsnit. 

Men hvem har taget billederne? 

De fotografiske data og yderligere fotos er desværre gået tabt, så genkender 
du billederne eller kender du fotografen, hører vi meget gerne herom på UFO- 
Mails redaktion på adressen: Skandinavisk UFO Information - SUFOI 
Og naturligvis hører vi også gerne fra læsere, der kan bidrage med oplysninger 
om, hvad der er fotograferet. 

Det er jo ikke nødvendigvis juleudsmykning. 




Den 5. kolonne 


Af Ole Henningsen 

Radioprogrammet Den 5. kolonne på P3 beskæftiger sig med 
alskens stof - også de såkaldte konspirationsteorier. I den 
forbindelse har studieværten Huxi Bach kontaktet SUFOI for at 
høre nærmere om ufoer. 



Konspirationsteorier har ofte et gran af sandhed i 
sig. Ingen røg uden bål, som man siger. Den 5. 
Kolonnes mission er at bringe det danske 
samfunds fordærv frem i lyset, siger 
programværten Huxi Bach fra P3 på Danmarks 
Radio. 

Foto: DR 


Studieværten Huxi Bach fra Danmarks Radio stiller i programmet Den 5. 
kolonne nærgående spørgsmål til alle og enhver. 

Onsdagene indtil jul - vil der hver gang være et kort indslag om ufo'er, 
almindeligvis mellem kl. 16 og 17. 

Det er Peter Nørgaard fra Skandinavisk UFO Information, der står for at 
besvare de i sandhed specielle og „nærgående spørgsmål". 

Tjek evt. DR's hjemmeside - hvis I vil vide mere om program konceptet eller 
evt. høre visse af indslagene:http://www. dr.dk/p3/sandheden/ 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, sa 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 









